Die plaaslike model en branderplankryer Roxy Louw is amptelik van die mark af! Die oudste dogter van die rugbyheld Rob Louw se kêrel, Sam Barton, het Roxy Woensdag die jawoord gevra.
Roxy (31) het Donderdag dié opwindende nuus met haar meer as 20 000 aanhangers op Instagram gedeel. By 'n foto van haar en Sam wat mekaar in ’n borrelbad soen, skryf sy: “So dit het gister gebeur! Wie sou kon dink dat ’n ontmoeting by @cafecaprice nadat ek my dansskoene opgehang het, en ’n mal Thailandse avontuur, waar ek die tekens van die heelal nagejaag het, na dit kon lei.”
Hulle het op die dag wat hulle verloof geraak het ’n breek van die sosiale media geneem om hul liefde te vier, skryf Roxy.
Die paartjie is tans met vakansie by 'n plaas in die Waitakere Ranges-bergreeks in Auckland, Nieu-Seeland, van waar haar verloofde afkomstig is. "Hy het vir ons 'n privaat plaashuis tussen die berge bespreek wat op die vallei op die oseaan uitkyk,” vertel Roxy.
Roxy het self op 'n kleinhoewe buite Kaapstad grootgeword en die natuurskoon en rustigheid wat die plaaslewe bied, het 'n sagte plek in haar hart.
"Terwyl ons die uitsig op die koel oggend geniet het, het ek ’n madeliefie wat naby groei, opgemerk. Ek het kaalvoet daarnatoe geloop, dit gepluk en agter my oor gesit. Sam het dit na my linkeroor geskuif terwyl hy my vasgehou het en op een knie neergesak," onthou sy die groot oomblik.